打牙骹

粵港澳地區有飲茶嘅傳統，啲人飲茶嗰時好興一路食點心、一路打牙骹。
打牙骹（粵音：daa2 ngaa4 gaau3 ），粵語又叫傾閒偈（king1 haan4 gai2），係話語一類，非正式，冇咩特定嘅主題，亦唔會涉及人際關係當中嘅利害。啲人打牙骹嗰陣，會有禮貌或者半有禮貌噉講一啲唔多重要嘅嘢，彷彿好似係「為咗想講嘢而講嘢」噉。
喺學術界，語言學家有將打牙骹當係一種特殊語言現象嚟剖析：早喺 1920 年代已經有語言學家喺度由語言學角度剖析打牙骹呢種行為；及後嘅研究，有喺世界各地嘅語言群體身上觀察到打牙骹嘅現象，仲發現唔同語言喺打牙骹行為上有明顯嘅文化差異。

嗌法
睇埋：吹水
打牙骹呢種話語喺第啲話入便嘅名：
官話：閒聊，讀音係 xián liáo（普拼）或者 ㄒㄧㄢˊ ㄌㄧㄠˊ（注音符號）
日文：雑談，日羅係 zatsudan，平假名係 ざつだん
英文：small talk，就噉字面解可以理解為細小、濕碎嘅交談嘅意思。
葡文：conversa casual，可以大致理解為隨機嘅對話。

基本概念
呢幅油畫叫 Paar im Gespräch ——個標題係德文傾緊偈嘅兩公婆噉解。
内文：語用學同客套話
打牙骹源於一條簡單嘅原則：人開口講嘢，可以係為咗傳達信息，但係另一樣好重要嘅嘢，係要維持人際關係；即係話佢哋不時會為咗維持關係，而講一啲無助於傳達信息嘅說話。當中有語言學家就噉講:p 1-2：
由一個自然人類嘅角度睇，另外嗰個人粒聲唔出並唔會令佢覺得心安，而係會令佢覺得驚慌同有危險。講嘢嚟打破沉默係建立團契連繫嘅第一個舉動，只有麵包同食物嘅交流（指一齊食嘢）能夠完成呢場互動。好似現代英文當中嘅 "Nice day today"（字面解係今日真係好日）等嘅話語好重要，用嚟克服「面對面唔知講乜好」嗰股唔愉快嘅緊張感。
想像好似以下噉嘅對話：
阿威：啊，阿保！早晨呀。
阿保：哦，早晨，你近排幾好吖嗎？
阿威：幾好，多謝晒。祝你嚟緊週末玩得開心。
阿保：好，多謝晒。遲啲見。
阿威：好，遲啲見。
語言學家跟住就為交際用語呢個概念提出咗個定義，用嚟畀嚴謹語言學研究用：交際用語係講嘢嘅一類，齋靠交流話語嚟創造聯盟、團結嘅關係。呢種噉嘅情況，喺世界各地嘅主流文化當中都有出現。語言學家指出，打牙骹同講交際用語可以起到好多社交作用：
開展對話：如果對話嘅係陌生人，佢哋可以透過打牙骹得知對方有興趣交流，而呢點無論係日常交往定商務交流都行得通；就算對話雙方已經建立咗關係，打牙骹都可以用嚟做溫和嘅介紹，等佢哋可以漸變去傾更加「有用」嘅內容，或者用嚟得知對方心情點。
評估地位：打牙骹講交際用語可以做一種訊號表達「我接納你係社群嘅一份子」噉嘅意思，亦可以用嚟評估身邊嘅人嘅地位。喺工作場所等嘅地方，地位高嘅個體（例如係老細）甚至有權直接結束一場閒偈，叫其他人「返去做正經嘢」。
防止沉默：喺好多文化當中，如果兩個人雙方都粒聲唔出，個情景係會令人覺得好唔舒服同尷尬嘅，甚至可能令人覺得有危險潛伏；打下牙骹講下啲濕碎嘢，就可以避免呢種情況，而且打牙骹嘅人仲可以等待更加「實質有用」嘅話題出現。
健康嘅沉默：亦有心理學等領域嘅研究者主張，高度親密嘅情侶可以出現一種情況，佢哋冇嘢想講就唔講嘢，閒偈都唔傾，而噉樣反而係反映緊佢哋之間有高度嘅親密同信任。
終止對話：突然終止一場對話，可能會引起誤會，令其他人誤以為自己想拒絕對方，打牙骹式嘅話語可以用嚟「緩和」一場對話，令到對話嘅終止「圓滑」啲。
呀噉。

講咩內容
2024 年响香港中環影到好多人喺度飲茶打牙骹。
睇埋：八卦嘢
一般認為，打牙骹講嘅內容通常會係一啲大路嘅嘢，即係話呢啲嘢唔使要乜嘢特別專門知識都傾得，無論咩背景嘅人都可以理解同分享講嘅內容。因此，對話雙方唔使擔心場對話因為淨係其中一方明要講嘅內容，因而進入「淨係得其中一方喺度講嘢」嘅困境。
打牙骹嘅內容包括好多嘢。打牙骹可以係講一啲個人嘅嘢，尤其係講嘢嘅人對對方嘅觀察——包括係問候對方，例如對方望落精神好唔好，又或者係講下對方嘅外觀，例如係對方件新衫好唔好睇。另一方面，打牙骹又可以講一啲無關個人嘅嘢，好似係新聞報乜、天氣好唔好、運動或者電視上播緊乜嘢內容... 呀噉。一個群體嘅人打牙骹會講咩內容，可以視乎文化而有異。
有語言學者指出，打牙骹嘅內容「有幾詳細」會受制於關係親近度：如果有一個「見過幾次、仲未係朋友」嘅人問你近排點呀？正常人通常會畀類似幾好吖，唔該晒呢啲比較簡單同籠統嘅答案，如果回答嗰個人畀太過詳細嘅答案——例如彷彿好似去睇醫生噉，講埋自己有咩頭暈身㷫，啲人往往會覺得佢唔恰當；不過假如講嘢嘅人係好朋友，詳細嘅答案就會變得可以接受。

語言特性
睇埋：附加疑問句同協調原則
喺 1980 年代，有語言學者喺度分析啲人打牙骹講嘢，主張打牙骹嘅內容梗會跟從某啲可預測嘅「舉動」。打牙骹嘅第一步通常係講一啲嘢畀對方輕易噉表示同意，呢句嘢可以係一個問題，但又可以係掕住句附加疑問嘅陳述，例如以下噉嘅語句：
「今日天氣真係好，你話呢？」
句嘢係一句陳述（今日天氣好）再加埋一句附加疑問（你話呢？）。而跟住落嚟第二步，對方就要畀反應：開口先嗰方講嘅嘢好易答，一般人本能上就識得要同意，從而令到場對話嘅氣氛感覺友善。
有語言學者指出，打牙骹嘅語言規律會明顯違反所謂嘅協調原則。協調原則由廿世紀嘅英倫哲學家保羅·格萊斯提出，主張人類講嘢嗰陣普遍會跟從幾條「格言」，當中適量準則講到，人類講嘅資訊會充足，但係又唔會講埋啲多餘嘅嘢——講嘅資訊量唔會太多又唔會太少。有學者指，打牙骹嘅言語規律會明顯違背呢條原則：打牙骹嘅人講嘅資訊量往往會大過必要嘅資訊量，例如開口嘅人講：
「今日天氣真係好。」
如果答話嘅人跟從適量準則，佢會只係畀係呀噉嘅簡單答案，但係噉做無助進一步嘅對話，所以事實表明，答話嘅人會畀不必要咁長嘅答案，例如：
「係呀，今日個天真係好靚，去行山燒嘢食一流。」

文化差異
2006 年香港一角影到有人燒嘢食，而且係港式嘅 BBQ。啲人燒嘢食，可以一路又打下牙骹噉。
睇埋：薩丕爾-沃夫假說
唔同文化對於「打牙骹可以傾乜」呢一點可以有好大差異。喺英文圈，打牙骹好多時係講天氣（例如今日真係好好天噉），但係第啲語言打牙骹就未必會講天氣。譬如喺某啲南島語系嘅語言當中，啲人日常見面第一句會講嘅，好多時係相當於
「你去邊呀？」
「你啱啱去咗邊度嚟呀？」
噉嘅語句。
研究表明，唔同嘅語言群體，喺打牙骹行為上有文化差異：喺歐美嘅好多地區，打牙骹嘅常見話題包括天氣、政治或者經濟環境呀噉；喺亞洲同阿拉伯國家，啲人被指係打牙骹嗰陣比較常會講到屋企人；而喺重視社會地位嘅文化環境（包括中國、日本同拉丁美洲）啱啱識嘅人打牙骹好多時會交換問題，用嚟評估對方「屬於咩類別嘅人」或者對方嘅地位高低。
亦有部分嘅地區被指係缺乏傾閒偈嘅文化，鍾意咩都唔講多過打牙骹「傾埋晒啲無謂嘢」，譬如北歐嘅瑞典同芬蘭都係噉。當中芬蘭話就有一句幾出名嘅諺語，被指係清楚表明咗芬蘭人嘅態度：
芬蘭話：Sanottu sana hopeaa, sanomaton kultaa.粵語版：講咗出嚟嘅言詞似銀，冇講出嚟嘅（言詞）似金。言下之意：唔講出嚟嘅嘢更寶貴——沉默是金。

性別差異
語言學研究指，男人同女人打牙骹嗰陣講嘅內容唔一樣。
女人之間打牙骹，傾向比較「有合作性」，而且會鼓勵個個人都參與對話。研究指，女人之間打牙骹平均嚟講會有比較高度嘅自我揭露，即係話佢哋傾向講一啲好秘密或者好私人嘅嘢。除此之外，女人打牙骹被指係比較大機會傾對方嘅外觀，尤其係讚對方件新衫或者剪咗個新髮型好睇呀噉，例如
「你剪咗頭髮呀？好襯你喎！」
「你今日著嗰件衫好靚喎！」
「你今日啲妝好靚喎！」
呢類對話。
相比之下，研究指男人之間打牙骹就比較「有競爭性」：男人間打牙骹，好多時會「口頭嗌交」，甚至會開玩笑噉侮辱對方。學者指，呢種行為可以係友誼嘅象徵——男人之間用呢種方式打牙骹，反映佢哋信任對方，知道對方只係講笑，唔係真係講緊侮辱性質嘅話語。